So‘nggi kunlarda muntazam yog‘ayotgan yomg‘irlar tufayli Toshkent viloyatining qator ko‘chalarini suv bosdi. Ayrim tumanlarda esa xonadonlarga ham suv kirgan. Bu haqda viloyat hokimligi axborot xizmati xabar bermoqda. Mazkur holatlar viloyat Favqulodda vaziyatlar boshqarmasi xodimlari tomonidan nazoratga olinib, ularni tezkor bartaraf etish choralari ko‘rilmoqda. Jumladan, Oqqo‘rg‘on tumani buyum bozori hududiga ham suv to‘planib qolgan. Bundan tashqari, Olmaliq shahri "Oltin" MFY, Toshkent ko‘chasi, 16-uy oldiga va xonadon ichiga ham suv to‘lib qolgan. Avvalroq, M-39 xalqaro avtomobil yo‘lining Bulung‘ur tumanidan o‘tgan qismi sel ostida qolgani to‘g‘risida xabar berilgan edi.